Němsko-serbski šulski kompleks w Slepom skići wurjadne wuměnjenja
Slepo (AK/SN). Gmejna Slepo jako twarski knjez a šulski nošer chce tamniši nowy němsko-serbski šulski kompleks za prošenych hosći 3. apryla oficialnje wotewrěć. To potwjerdźi wjesnjanosta Reinhard Bork (CDU) wčera na posedźenju gmejnskeje rady. Dźeń wotewrjenych duri samsny dźeń, kaž běštej to šuli připowědźiłoj, po wuprajenju wjesnjanosty njebudźe. Tajki termin hodźi so pozdźišo nachwatać. „To běše dołhi čas naše najwjetše komunalne twarnišćo. Nimo wšitkich ćežow je so nam poradźiło, časowy a financny ramik předewzaća spjelnić. Dźakowano financnemu ramikej bě móžno, na wuwiće płaćiznow za twar a dalše sčasom reagować“, rjekny Bork. Wón dźakowaše so nawodźe projekta a planowanskemu běrowej Bauconcept Lichtenstein (njedaloko Zwickauwa), kotryž bě nadawk přewzał.
slv_Latn szl_Latn